text: Flygtningestemmer fylder folkekirken og asylcentre
  26 februar 2016 kl. 19.31
  Samarbejdet 'Flygtningestemmer' skal skabe musikalske oplevelser for flygtninge i syd- og sønderjyske kirker og på asylcentre.
  Røde Kors, Rotary i Danmark og Folkekirkens Asylsamarbejde er gået sammen om at skabe musikalske oplevelser for flygtninge i Danmark. Samarbejdet hedder 'Flygtningestemmer' - og kommer også forbi flere steder i Syd- og Sønderjylland.
  Det primære formål med koncert-touren er at hjælpe flygtningene gennem nogle af de traumer og krigsoplevelser, de har med i bagagen - og at samle penge ind til flere oplevelser for asylansøgere på danske asylcentre.
  Psykolog og sangskriver Gert Barslund, som er fra Esbjerg, står bag idéen til 'Flygtningestemmer.' Han har skrevet alle sangene sammen med flygtninge fra Iran, Syrien, Palæstina og Bosnien. 
  Kunstnerne, der performer sangene, er blandt andet Søs Fenger, Bryan Rice, Sys Bjerre, Jonas Rendbo, Freya og Steffen Westmark - og de gør det alle ganske gratis. 
  Blandt de asylcentre, som 'Flygtningestemmer' besøger er Center Haderslev, Center Jelling og Asylcenter Hvidding.
  